Ivy Matsepe-Casaburri

**Ivy Florence Matsepe-Casaburri** (o o tshotsweng ka Lwetse a le lesome le borobabobedi ngwaga wa 1937 - a tlhokafala ka Moranang a le malatsi a marataro ngwaga wa 2009) e ne e le mopolotiki wa kwa Aforika Borwa. E ne e le moeteledipele wa bobedi wa kgaolo ya Free State le tona wa Aforika Borwa wa ditlhaeletsanyo go tswa ka 1999 go fitlhelela a tlhokafala. O berekile ka nakwana e le tautona o o tshwareletseng ka 2005, fa tautona Thabo Mbeki le mothusa tautona ba ne ba tsere loeto kwa ntle ga lefatshe. Fa godimo ga foo, o ne a tlhophiwa ke khuduthamaga go nna mookamedi wa molaomotheo ebile wa semmuso wa lefatshe leo ka lobaka lwa dio oura di le lesome lebone ka Lwetse a le masome mabedi le botlhano ngwaga wa 2008, ka nako ya Thabo Mbeki a ithotse marapo, Kgalema Motlanthe a ise a palame setilo. E ne e le motho wa mme wa ntlha go nna mo maemong a botautona kwa Aforika Borwa, le motho wa mme wa ntlha go etelela pele lefatshe la Aforika Borwa fa e sale puso ya ga mmamosadinyana Elizabeth II e le mohumagadi wa Aforika Borwa e fela ka 1961. O nnile ene fela mosadi wa tlotla e go fitlhelela ka Phukwi 2021, fa Angie Motshekga a thapiwa go nnatautona o o tshwareletseng ka nakwana.

## Botshelo jwa gagwe a le mmotlana
Ivy Matsepe-Casaburri o tshotswe ka Lwetse a le lesome le borobabobedi ngwaga wa 1937 kwa Kroonstad kwa Free State. Rraagwe e ne e le mogokgo, seopedi le motho wa metshameko, mmaagwe e le morutabana, le mmaboipelego. O feditse sekolo sa gagwe se sepotlana kwa Kroonstad, a ya go tsena se segolwane kwa Kwa-Zulu Natal. O ne a aloga ka Bachelor of Arts degree go tswa kwa Fort Hare University a ya go ruta kwa KZN dingwaga di le pedi.

## Go tshaba
Fa a le dingwaga di le masome mabedi le borobabobedi, o ne a tshaba, a boela kwa Aforika Borwa morago ga dingwaga di le masome mabedi le botlhano. O berekile pele kwa Swaziland e le morutabana dingwaga di le lesome pele ga a fudugela kwa United States. Ka nako ya fa a tshabile, o ne a tsweledisa thuto ya gagwe. O ne a ya kwa United States kwa a neng a dira dithuto tsa gagwe tsa pele ga kalogo. O bereketse United Nations Instute for Namibia e le morutuntshi le mokwadisi, a nna kwa Zimbabwe. O alogile ka PhD ya Sociology go tswa kwa Rutgers University - kwa New Brunswick.

## Tiro
O berekile ka nakwana e le motshwarelela botautona ka 2005, fa tautona Thabo Mbeki le mothusa tautona ba ne ba le kwa ntle ga lefatshe. Fa godimo ga foo, o ne a tlhophiwa ke khuduthamaga go nna moeteledipele wa lefatshe ka nakwana wa molaomotheo le semmuso, sebaka sa di oura di le lesome le bone ka Lwetse a le masome mabedi le botlhano ngwaga wa 2008, Thabo Mbeki a sena go ithola marapo, Kgalema Motlanthe a ise a tlhomamisiwe. Ke ene mme wa ntlha ebile e le ene fela go tsena gompieno o o kileng a nna mo mameong a botautona kwa Aforika Borwa, gape e le mosadi wa ntlha go nna moeteledipele wa lefatshe leo fa e sale Mma mosadinyana (Elizabeth II) a emisa go nna mohumagadi wa Aforika Borwa ka 1961.

## Maemo a a nnileng mo go one

* Tona wa ditlhaeletsanyo kwa pusong ya Aforika Borwa go tswa ka Seetebosigo 1999 go tsena Moranang 2009
* Mopalamente go tswa ka 1999 go tsena 2009
* Moeteledipele wa Free State go tswa ka 1996 go tsena 1999; e le moeteledipele wa ntlha wa mme
* Modulasetilo wa South African Broadcasting Corporation (SABC); mosadi wa ntlha le modulasetilo wa ntlha o montsho
* Morutuntshi kwa Rutgers University
* Motlhatlhalela dithuto wa maemo a a fa godimo le mokwadisi kwa United Nations Institute for Namibia
* Mookamedi wa khansele ya dipatlisiso tsa maranyane le mehama (Council for Scientific and Industrial Research

## Loso
O tlhokafetse ka ntlha ya malwetse a tlholegeo ka Moranang a le malatsi a marataro ngwaga wa 2009 ka etlha sa gagwe a le mo ofising e le tona wa ditlhaeletsanyo.

## Metswedi